મહાભારતમાં વેદવ્યાસે કહ્યું છે કે વિશ્વમાં જે કાંઈ છે તે મહાભારતમાં છે અને એમાં નથી તે દુનિયામાં ક્યાંય નથી. મહાભારતમાં બધું જ છે. સારાંની નબળાઈઓ અને ખરાબની સારપ છે. બ્લેક અને વ્હાઇટ વચ્ચેના અસંખ્ય ગ્રે શેડ્સ તેમાં છે. તેમાં નીતિની સાથે અનીતિ છે. ધર્મની સાથે અધર્મ પણ છે. આદર્શની સાથે કપટ પણ છે. આ મહાગ્રંથમાં કૃષ્ણ વિવિધ સ્વરૂપે ઉપસે છે. એક કૃષ્ણમાં અનેક કૃષ્ણ છે. નટખટ કાનુડો છે, ગાયો ચરાવતો ગોપાલ છે, વાંસળી વગાડનાર મુરલીધર છે, ગોપીઓનો પ્રિય ગોપીશ્વર છે. ગીતાનું જ્ઞાન આપનાર માધવ છે, દ્રૌપદીના ચીર પૂરનાર ગોવિંદ છે, દ્વારકાના અધિપતિ દ્વારકાધીશ છે, બ્રહ્માંડના સ્વામી જગન્નાથ છે, યોગના અધિષ્ઠાતા યોગેશ્વર છે. મોરપિચ્છમાં જેટલી રંગછટાઓ છે એટલી કૃષ્ણમાં છે. દરેક ખૂણેથી અલગ રંગ ઝળકે અને એટલે જ કૃષ્ણ બધાને ફાવે તેવા ઈશ્વર છે. કેટલાકને બાળ સ્વરૂપે ફાવે, નિર્દોષ નટખટ. તેઓ બાલગોપાલની પૂજા કરે છે. કેટલાકને લીલા કરતા કૃષ્ણ ફાવે. કેટલાકને જ્ઞાની કૃષ્ણ ફાવે. કેટલાકને દ્વારકાધીશ કૃષ્ણ ફાવે. બધા માટે કૃષ્ણ ઉપલબ્ધ છે.